Diari Oficial de la Generalitat Valenciana


Sumari del DOGV 5532, del 12-06-2007 (2007/7512)

ORDRE de 30 de maig de 2007, de la Conselleria d'Economia, Hisenda i Ocupació, de creació i regulació de fitxers amb dades de caràcter personal per a finalitats tributàries.
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/05/30/(2)/dof/vci/html**

### Dades del document

Número de DOGV
:   5532

Data del DOGV
:   12-06-2007

Secció del DOGV
:   I. DISPOSICIONS GENERALS

Número del document
:   2007/7512


Data del document
:   30-05-2007

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * legislació
    * administració regional
    * dades personals
    * base de dades

ORDRE de 30 de maig de 2007, de la Conselleria d'Economia, Hisenda i Ocupació, de creació i regulació de fitxers amb dades de caràcter personal per a finalitats tributàries. [2007/7512]
La Llei Orgànica 15/1999, de 13 de desembre, de Protecció de Dades de Caràcter Personal, establix en l'article 2 que esta serà d'aplicació a les dades de caràcter personal registrades en suport físic que les faça susceptibles de tractament, i a tota modalitat d'ús posterior d'aquestes dades pels sectors públic i privat. Així mateix, la llei orgànica esmentada disposa en l'article 20 que la creació, modificació o supressió dels fitxers de les administracions públiques sols es podrà fer per mitjà de disposició general publicada en el Boletín Oficial del Estado o diari oficial corresponent.
En este sentit i per mitjà de l'Ordre de 20 de juliol de1994, de la conselleria d'Administració Pública, es van regular els fitxers de tractament automatitzat de dades de caràcter personal existents, fins a eixa data, en la Generalitat Valenciana. Posteriorment, i dins de l'àmbit de competències actuals de la conselleria d'Economia, Hisenda i Ocupació, s'han creat fitxers de dades de caràcter personal a través de les ordres de 28 d'abril de 1999, de la conselleria d'Ocupació, Indústria i Comerç per la qual es creen fitxers informatitzats; Ordre de 26 de març de 2002, de la conselleria d'Economia, Hisenda i Ocupació, per la qual es creen els fitxers amb dades de caràcter personal del Registre Oficial de Contractes de la Generalitat Valenciana, i del Registre de Contractistes i Empreses Classificades de la Comunitat Valenciana; Ordre de 21 de juny de 2002, de la conselleria d'Economia, Hisenda i Ocupació, de creació i regulació de fitxers amb dades de caràcter personal, i Ordre de 15 de juny de 2004 de la mateixa conselleria, de creació de fitxers amb dades de caràcter personal.
La Generalitat, en l'exercici de les competències normatives que en matèria tributària exercix la Comunitat Valenciana, presta especial atenció a determinats col·lectius que requerixen especial protecció, entre els quals destaca la família, com a institut bàsic de la nostra convivència, i, en particular, les famílies nombroses, així com les persones discapacitades, que necessiten suport especial per a la seua integració en la vida econòmica i social.
Estos objectius de foment fiscal s'han materialitzat en una sèrie de beneficis fiscals per als dits col·lectius, inclosos en la Llei 13/1997, de 23 de desembre, per la qual es regula el tram autonòmic de l'Impost sobre la Renda de les Persones Físiques i restants tributs cedits, beneficis que afecten tant el mateix Impost sobre la Renda de les Persones Físiques, com els Impostos sobre el Patrimoni, sobre Successions i Donacions, i sobre Transmissions Patrimonials i Actes Jurídics Documentats.
La millora del control pels òrgans tributaris del compliment dels requisits exigits per al gaudi d'estoss beneficis fiscals determina la conveniència de substituir, amb este fi, les comprovacions manuals de les corresponents certificacions expedides per les direccions generals competents en estos àmbits sectorials per l'establiment d'encreuaments automatitzats de la informació referida als declarants tributaris d'estos beneficis amb les bases de dades relatives al reconeixement administratiu de la condició de família nombrosa i del grau de discapacitat, que es troben en la conselleria competent en matèria de família i discapacitats, als estos efectes s'han de disposar els mitjans necessaris per a la corresponent transmissió telemàtica d'estes dades des d'esta última conselleria a la conselleria competent en matèria de gestió tributària i, si és el cas, per a la seua cessió a l'Agència Estatal d'Administració Tributària o a altres administracions tributàries als efectes de la gestió dels tributs que tinguen encarregada. La nova finalitat tributària de les dades i la possibilitat de la seua cessió a altres administracions tributàries amb esta finalitat exigix la creació d'unes noves bases de dades sobre les matèries indicades que, complint els requeriments establits per la normativa aplicable en matèria de protecció de dades, puguen servir a les finalitats tributàries que es pretenen.
La cessió a altres administracions tributàries de les dades de caràcter personal contingudes en els fitxers de dades que es creen no requerirà el consentiment dels afectats, de conformitat amb el que disposa l'article 94.5 de la Llei 58/2003, de 17 de desembre, General Tributària, en relació amb el que disposa l'article 11.2.a) de la Llei Orgànica 15/1999, de 13 de desembre, de Protecció de Dades de Caràcter Personal.
L'article 20.2 de la mencionada Llei Orgànica 15/1999, de 13 de desembre, regula quin ha de ser el contingut de la disposició general reguladora dels fitxers. D'acord amb eixe article en l'annex I d'esta ordre es detallen els fitxers de nova creació que han de contindre dades de caràcter personal amb transcendència tributària dins de l'àmbit competencial de la conselleria d'Economia, Hisenda i Ocupació.
Per tot això i d'acord amb el Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, que disposa que serà la conselleria competent en la matèria la que aprove la disposició general de creació del fitxer que conté dades de caràcter personal, i d'acord amb el que establix l'article 35 de la Llei 5/1983, de 30 de desembre, de Govern Valencià, i una vegada complits els tràmits establits en l'article 12 del Decret 96/1998, de 6 de juliol, del Govern Valencià
ORDENE
Article 1
Es creen i regulen els fitxers informatitzats que es detallen en l'annex I, amb les característiques descrites en este.
Article 2
El titular de l'òrgan responsable del fitxer que continga dades de caràcter personal adoptarà les mesures de gestió i organització que siguen necessàries, assegurant, en tot cas, la confidencialitat, seguretat i integritat de les dades, així com les encaminades a fer efectives les garanties, els drets i les obligacions reconeguts en la Llei Orgànica 15/1999, de 13 de desembre, de Protecció de Dades de Caràcter Personal, i les seues normes de desplegament, de manera que els fitxers es destinen a les finalitats per a les quals van ser recollides, que són les que es concreten en la present ordre, i pel personal degudament autoritzat.
Article 3
L'exercici dels drets d'accés, rectificació i cancel·lació de les dades de caràcter personal continguts en els fitxers regulats en l'annex I per part de les persones físiques titulars d'eixes dades s'exercirà, si és el cas, davant dels òrgans referits en l'annex I per a cada un dels fitxers.
Article 4
Els responsables dels fitxers informatitzats advertiran expressament els cessionaris de dades de caràcter personal de l'obligació de dedicar-los exclusivament a la finalitat per a la qual es cedixen, d'acord amb el que disposen els articles 11 i 21 en relació amb l'article 4.2 de la Llei Orgànica de Protecció de Dades de Caràcter Personal.
DISPOSICIÓ FINAL
La present ordre entrarà en vigor l'endemà de la publicació en el Diari Oficial de la Comunitat Valenciana.
València, 30 de maig de 2007
El conseller d'Economia, Hisenda i Ocupació
GERARDO CAMPS DEVESA


Còpia Permalink ELI